Reprezentanţii firmei constructoare susţin că lucrările au parcurs deja la 20 la sută din proiect, iar de săptămâna viitoare se va lucra la înălţarea clădirilor. „Cu lucrările ne aflăm în grafic, cu toate că termenul de finalizare este luna mai. Noi sperăm şi suntem siguri că vom termina chiar mai devreme. Adăpostul va avea 500 de spaţii pentru câini, însă terenul permite extinderea adăpostului cu încă unul sau două spaţii asemănătoare. Cuştile vor avea 2,3 pe 2,6 metri. În perioada următoare vom lucra şi la clădirea anexă, care va cuprinde spaţii pentru sterilizare, tratament, depozit pentru alimente, bucătărie, zonă de carantină. Săptămâna viitoare lucrăm la amenajarea spaţiului de alergare pentru câini”, a precizat inginerul Aurel Tulbă, şef de şantier.

Gata în martie

Cu toate că termenul de finalizare a lucrărilor este luna mai, municipalitatea se aşteaptă ca primele padocuri să fie gata spre sfârşitul lunii martie pentru ca apoi să se treacă deja la următoarea etapă a proiectului. Capacitatea totală a adăpostului de la Breasta va fi de 5.000 de locuri. Societatea declarată câştigătoare la licitaţia organizată de primărie este S.C. Team World Construct SRL Craiova.